SVEUČILIŠTE JURJA DOBRILE U PULI

ODJEL ZA INTERDISCIPLINARNE, TALIJANSKE I KULTUROLOŠKE STUDIJE

Glazbene manifestacije: case study Istarska županija u novinama *Glas Istre*

od 7. rujna do 13. rujna 2016.

Seminarski rad

Ime i prezime studentice:

Kolegij : Uvod u povijest glazbene umjetnosti

Smjer: Kultura i turizam

Pula, prosinac, 2016.

**Sadržaj**

**1. Uvod ..............................................................................................................................3**

**2. Glazbena događanja.....................................................................................................4**

 **2.1. Događaji 7. rujna 2016. ................................................................................4**

 **2.2. Događaji 8. rujna 2016 .................................................................................5**

 **2.3. Događaji 9. rujna 2016. ................................................................................6**

 **2.4. Događaji 10. rujna 2016. ..............................................................................7**

 **2.5. Događaji 11. rujna 2016. ..............................................................................8**

 **2.6. Događaji 12. rujna 2016. .............................................................................10**

 **2.7. Događaji 13. rujna 2016. .............................................................................11**

**3. Zaključak ....................................................................................................................13**

**4. Literatura ...................................................................................................................15**

**1. Uvod**

Tema seminarskog rada iz kolegija Uvod u povijest glazbene umjetnosti bio je potražiti glazbena događanja u Istri medijski popraćena u Glasu Istre u razdoblju 7. 9. 2016.-13. 9. 2016. Vrsta glazbe koja se tražila bila je zadana: klasika, etno, folklor i jazz. Poseban osvrt - da li se i u kojoj mjeri izvode djela hrvatskih i istarskih skladatelja. Dnevne novine Glas Istre izabran je iz razloga što su to najprodavanije lokalne dnevne novine u Istri. Glas Istre za traženo razdoblje je pronađen u Sveučilišnoj knjižnici u Puli, dok u Gradskoj knjižnici u Poreču ne čuvaju novine starije od 60 dana. Analiziralo se svaki broj Glasa Istre u danom razdoblju, zajedno sa posebnim prilozima ukoliko ih je bilo. Rad je pisan sredinom prosinca 2016.

Kako završetkom turističke sezone u Istri rapidno opada i broj događanja, neovisno da li se radi o glazbi, sportu ili nečem trećem, bilo je za pretpostaviti da u danom razdoblju neće biti puno novinskih članaka koje izvještavaju o glazbenim događanjima. Isto tako, presumiralo se da se djela istarskih skladatelja, u odnosu na hrvatske, izvode puno manje. Presumpcija je da će biti najveći broj koncerata klasične glazbe.

Seminarski rad koncipiran je na način da su glazbena događanja iznesena kronološki od 7. do 13. 9. 2016. Uz svaki je datum naveden i dan u tjednu da bismo lakše pratili dinamiku izvođenja koncerata u sklopu različitih manifestacija ali i kako bismo pratili je li vikendom veći broj događanja. Za svako je događanje najprije navedeno u kojoj je rubrici i na kojoj stranici pronađeno, te ime autora/ice članka kako je izvorno pisalo u članku. Nakon toga slijedi opis samog događaja (izvorni naslov članka, koji su izvođači, naziv manifestacije u okviru koje se je događaj izveo, organizatore, što se izvodilo, brojnost publike, osvrt autora članka i najava novih događanja ukoliko postoji). Događaj ili najava koji se pojavio u različitim člancima istoga datuma, samo je naveden, bez detaljnije analize, kao i događaj o kojemu postoji najava, a popraćen je u Glasu Istre zasebnim člankom. Za svaku je najavu poveznica kada je o njoj izašao novinski članak, ako postoji. Ako je u članku bilo navedeno tko je financirao događanje, to je i preneseno. Pregled zaključujemo tabličnim prikazom skladatelja koji su se izvodili prema razdoblju kojem pripadaju. Na kraju rada su zaključak i literatura. Sveukupno je pronađeno 19 novinskih članaka u navedenom razdoblju.

Tablica 1. Raspored novinskih članaka kronološki

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 7. rujna 2016.  | 8. rujna 2016. | 9. rujna 2016. | 10. rujna 2016. | 11. rujna 2016. | 12. rujna 2016. | 13. rujna 2016. | Ukupno |
| Najava | 2 | 3 | 2 | 2 | - | 1 | 1 | 11 |
| Izvještajsamoodržanikoncerti | 2 | - | 1 | 1 | 1 | 1 | 2 | 8 |
| Duhovna | - | - | - | - | - | - | 1 | 1 |
| Klasična | - | - | 1 | - | - | - | - | 1 |
| Zabavna | - | - | - | - | - | - | - | - |
| Etno | 2 | - | - | - | 1 | - | 1 | 4 |
| Jazz | - | - | - | 1 | - | - | - | 1 |

Napomena: U dva izvještaja sa koncerata održanih 12. rujna nije navedeno koji se žanr izvodio.

**2. Glazbena događanja**

**2.1. Datum: 7. rujna 2016. (srijeda)**

1. Rubrika: Kultura, stranica: 36., autor: V. Begić

Opis događanja: Novinski članak "U znaku arija iz talijanskih opera" najava je koncerta u sklopu Medulinskog kulturnog ljeta u crkvi svete Agneze gdje će u 21 h nastupiti pulska sopranistica Mila Soldatić i riječki pijanist Filip Fak. Izvodit će talijanske operne arije. Koncert je popraćen novinskim člankom dana 9. rujna 2016.

2. Rubrika: Kultura, stranica: 37., autor: G. R.

Opis događanja: Članak "Kante napuljskog kraljevstva" izvještaj je o započetom međunarodom festivalu rane glazbe u Kanfanaru u sklopu kojega je održan Dvigrad festival, koji je započeo kantama napuljskog kraljevstva. Dvigrad festival četrnaestu godinu zaredom organizira Alojzije Prosoli, koji je i umjetnički ravnatelj Festivala. U članku je najava za koncert 9. rujna 2016. u bazilici svete Sofije u Dvigradu s početkom u 20 h na kojem će se izvoditi pučke popijevke sjeverne i južne Hrvatske te Bosne i Hercegovine, a koje će izvoditi vokalno-instrumentalna skupina "Šušanj" i guslač Oliver Rogović sve pod pokroviteljstvom predsjednice RH Kolinde Grabar-Kitarović, Ministarstva kulture, Upravnog odjela za kulturu Istarske županije i Općine Kanfanar. Koncert nije popraćen.

3. Rubrika: Mozaik, stranica: 38., autor: M. Radić

Opis događanja: Naziv članka "Grupa Vruja rasplesala raspoloženu publiku" je izvještaj sa održanog koncerta. Grupa Vruja nastupila je pred brojnom publikom na premanturskoj placi u akustičnoj varijanti, bez bubnja, s kahunom, u organizaciji udruge u kulturi Fenoliga. Izvodili su etno glazbu, a skladbe koje su izvodili podsjećale su na jazz, country i irski folk. Vruja nastavlja tradiciju glazbenih skupina iz slovenske Istre, a ime skupine na dijalektu znači vrelo ili studenac. Sviraju na glazbalima tipičnim za područje sjeverne Istre: violina, bajs, klarin, remonika, a sviraju plesove polku, valcer, šaltin, šete paši, cotič, manfrinu, mazurku, štajru, vilotu i do paši. Pučka glazbala Vruja ponekad kombinira s glazbalima kao što su mandola, gajde, flauta, gitara i električna bas gitara. Kroz pjesme se mogu čuti različiti istarski dijalekti. U članku je najava za jazz koncert St. Thomas Quinteta za 10. rujna 2016. u organizaciji iste udruge, na istome mjestu.

4. Rubrika: Vodič, stranica: 45., autor: nije naveden

Opis događanja: Najava jazz koncerta St. Thomas Quinteta još jedanput, ali u drugoj rubrici.

**2.2. Datum: 8. rujna 2016. (četvrtak)**

1. Rubrika: Kultura, stranica: 30., autor: E. V.

Opis događanja: Novinski članak "Oleg Kireyev& Jazz Band Pula u Poreču" najava je jazz koncerta umjetnika iz Republike Baškije Olega Kireyeva i Jazz banda iz Pule koji će se održati večeras u 21 sat u dvorištu porečkog Muzeja, a u organizaciji Zavičajnog muzeja Poreštine i caffe bara Lapidarium. Izvoditi će brazilski jazz i bossa-novu te glazbu legendarnih jazz autora kao što su George Gershwin, Duke Ellington, Charlie Parker, Dizzy Gillespie, Louis Armstrong, Ella Fitzgerald, Antonio Jobim, John Coltrane i mnoge druge. Koncert nije popraćen novinskim člankom.

2. Rubrika: Mozaik, stranica: 33., autor: V. Begić

Opis događanja: Članak "Tristotinjak sudionika predstavit će folklorno bogatstvo Istre" najava je 51. smotre narodne glazbe i plesa Istre u Buzetu u sklopu manifestacije Subotina po starinski na Trgu Fontana 10. rujna 2016. u 16 sati. Na smotri će nastupiti 300 sudionika u 13 KUD-ova, a biti će 12 plesnih točki, 13 točki sa svircima i 11 s kantama. Manifestacija se odvija u sklopu obilježavanja Dana grada Buzeta. Program će početi podizanjem zastave i Mantinjadom - velom i malom sopelom u izvedbi Vilim a Vojića i Dalena Načinovića. Voditelji će biti Mirjana Pavletć i Vladimir Pernić. Više u novinskom članku koji slijedi 11. rujna 2016.

3. Rubrika: Pula, stranica: 8., autor: G. R.

Opis događanja: Članak "Plesna večer na Portarati" najava je prve od tri plesne večeri na Portarati u Puli za petak, 9. rujna 2016., u kojoj će nastupiti KUD "Uljanik" sa svojim sekcijama i i predstaviti se pjesmom, svirkom i plesom iz Istre i ostalih krajeva Hrvatske. Pokrovitelji programa su Grad Pula i Turistička zajednica Grada Pule. Događaj nije popraćen.

**2.3. Datum: 9. rujna 2016. (petak)**

1. Rubrika: Pula, stranica: 8., autor: G. R.

Opis događanja: Članak "Live jazz in Concert" najava je jazz koncerta u Fiorin jazz baru za petak, 9. rujna 2016. u 21.30 sati, a nastupati će Fiorin Jazz Quintet u sastavu Branko Sterpin na trubi, Leon Brenko na klavijaturama, Zoran Schmitz na gitari, Nenad Mirt na basu i Sebastian Stell na bubnju. Ulaz je slobodan. Koncert nije popraćen.

2. Rubrika: Istra, stranica: 12., autor: C. B. G.

Opis događanja: Članak "Oleg Kireyev i Jazz band Pula u Poreču", ista najava, ali u različitim rubrikama i pisana od različitih novinara, od 8. rujna 2016.

3. Rubrika: Kultura, stranica: 36., autor: Vanesa Begić

Opis događanja: Članak "Odnjegovani glas talentirane sopranistice za najljepše arije", izvješće je sa koncerta koji je najavljen 7. rujna 2016., na kojem je nastupila pulska sopranistica Mila Soldatić uz glasovirsku pratnju riječkog pijanista Filipa Faka u medulinskoj crkvi svete Agneze, a u sklopu Medulinskog kulturnog ljeta. Pred brojnom publikom izvodili su arije iz poznatih opera - dvije Wolfganga Amadeusa Mozarta: one Contesse Almavive iz opere "Figarov pir" i Don Elvire iz "Don Giovannija", ariju suor Angelica iz istoimene Puccinijeve opere i još dvije Puccinijeve arije. Jednu iz "Turandota", a drugu iz "La Boheme". Zatim je na programu bila arija hrvatskog skladatelja Ferde Livadića "Notturno". Program je završen s tri arije Giuseppea Verdija, i to iz opera " I Vespri siciliani" i dvije iz opere "La Traviata". Fak je solistički odsvirao tri klavirske minijature Giacoma Puccinija. Novinarka je dala pozitivne kritike ovome koncertu: " Soldatić karakterizira odnjegovani sopran, ali i vrlo dobro razrađen scenski nastup, te velika sigurnost u izvedbi". Posebno je strastven nastup bio prilikom izvedbe zahtjevne melodijske linije arije suor Angelice ..." i " Fak je vrlo uvjerljivo, nadahnuto i tehnički precizno odsvirao tri klavirske minijature..." i dalje "Soldatić je, kao i Fak oduševila brojnu publiku koja je njezin trud nagradila ovacijama."[[1]](#footnote-1) Na kraju članka novinarka je navela crtice iz autobiografija glazbenih umjetnika. U istome je članku najavljen koncert klasične glazbe u istoj crkvi za 9. rujna 2016., na kojem će nastupiti pijanist Marin Premate i violinist Nicola Mansutti iz Udina. Na programu će biti djela Ludwiga van Beethovena "Sonata br. 1 op 12 u D-duru za violinu i klavir", Heinricha Ignaza Franza Bibera "Passacaglia per violino solo", Frederica Chopina "Balada op. 23 za klavir", Henrika Wieniawskija "Legenda op. 17 za violinu i klavir", te Pugnani-Kleiserova "Preludio" i Allegro za violinu i klavir". Koncert nije popraćen novinskim člankom.

**2.4. Datum: 10. rujna 2016. (subota)**

1. Rubrika: Istra, stranica: 12., autor: C. B. G.

Opis događanja: Članak "Koncert Dunje Knebl u Premanturi" je najava etno koncerta u organizaciji udruge Fenoliga iz Premanture na premanturskoj placi, koji je već najavljen za 20.30 sati 11. rujna 2016. Ulaz slobodan. Popraćen je novinskim člankom 13. rujna 2016.

2. Rubrika: Kultura, stranica: 44., autor: V. B.

Opis događanja: Članak "Koncert polaznika tečaja solo pjevanja" je najava završnog koncerta majstorskog tečaja solo pjevanja pod vodstvom prof. Matjaža Robavša za 10. rujna 2016. u 20 sati, u crkvi sv. Franje u Puli. Nastupit će polaznici tečaja Tadja Jovanovič - sopran, Malwina Konieczka - sopran, Silvija Rađen - sopran, Neža Vasle - sopran, Martin Logar - tenor, Jaka Mihelač - bariton, David Šeb - bariton, Miha Križnar - bariton i Matija Bizjan - bas. Ivan Pernicki biti će klavirska pratnja izvođačima koji će izvoditi djela Petra Iljiča Čajkovskog, Gaetana Donizettija, Georga Fridricha Haendela, Wolfganga Amadeusa Mozarta i Johanna Straussa. Koncert nije popraćen.

3. Rubrika: Mozaik, stranica: 46., autor: M. Ra.

Opis događanja: Članak "St. Thomas Quintet oduševio publiku na premanturskoj placi" u dva je navrata (oba 7. rujna) najavljeni koncert u organizaciji udruge u kulturi Fenoliga, a u sklopu ljetnih koncerata na premanturskoj placi. Radi se o sastavu domaćih glazbenika koje predvodi pulski gitarist Boro Lukić, a tu su još trubač Branko Šterpin, klavijaturist Leon Brenko, kontrabasist Vedran Ružić i bubnjar Adriano Bernobić. Izvodili su jazz standarde kao što su talijanska "Estate", "Short story", dva djela Milesa Davisa - "Fall" i "C.T.A", djelo Waynea Shortera "Footprints"i Sonnyja Rollinsa "St. Thomas". Autor članka navodi atmosferu na koncertu: "Oni su brojnu publiku na glavnom premanturskom trgu oduševili jazz standardima... Unatoč ljetnom vjetru, atmosfera je bila odlična."[[2]](#footnote-2) U članku je najava za koncert etno glazbenice Dunje Knebl čiji je koncert bio odgođen, a popraćen je člankom 13. rujna.

**2.5. Datum: 11. rujna 2016. (nedjelja)**

1. Rubrika: Scena, stranica 40-41., autor: Gordana Čalić Šverko

Opis događanja: Člankom "Velika fešta istrijanske izvorne narodne mužike" popraćena je 51. smotra narodne glazbe i plesa Istre u sklopu buzetske Subotine. Događaj je bio najavljen 8. rujna 2016. Smotru su organizirali Odbor smotre i Savez folklornih društava Istre uz pripomoć Grada Buzeta. Na pozornici ispred hotela Fontana izmjenjivale su se grupe i pojedinci, njih tristotinjak kroz četrdesetak nastupa, a predstavili su razne oblike i forme kretanja. Smotra je započela Mantinjadom, svirkom na velu i malu sopelu u izvedbi Vilima Vojića i Dalena Načinovića te podizanjem zastave. Zatim je nastupila grupa kantadura iz Barbana (Jospi Trošt, Nevija Kožljan Broskvar, Vladimir Kožljan, Tedi Trošt i Nevia Kožljan Mišan) interpretacijom narodnog napjeva "Ča je šćapunić". Članovi medulinskog DKUS "Mendula" prikazali su kako se na jugu Istre pleše balun uz pratnju na mihu Darka Privrata. Mladi sopac iz Pule Robert Krbavac predstavio je kako zvuči svirka za pratnju baluna na vidalice (dvojnice, volarice ili svirale). Potom su "Oženi se oženi, za kojega junaka" složno zapjevali Cvitko Kliba i Rudi Diković. Željko Perković i Mauricio Mirković izveli su kanat uz malu sopelu. Nakon njih su članovi KUD-a "Ivan Fonović Zlatela" iz Kršana otplesali Kršonski balon praćeni svirkom na meh i sopele Zorana Karlića, Nenada Fonovića, Vilima Vojića i Dalena Načinovića. Mišničar iz Barbanštine Željko Glavaš taranjkao je uz mih. Zatim su članovi KUD-a "Rakalj" plesali balun uz pratnju na sopele i mih Mirka Bičića, Fabia Radolovića i Matea Blaškovića. Formu speljivanje, speljanje ili speljanje mlade neviste do "prid oltar" svirali su sopci na velu i malu roženicu Erik Žagrić i Mihael Glavaš.

Pjevači KUD-a "Mate Balota" iz Raklja Nevija Gregorinić, Cvitko Brgić, Klaudio Knapić i Ljiljana Miloš pjevali su narodnu "Sve spod mi Raklja sela". Folkloraši KUD-a "Uljanik" iz Pule, sa gotovo pedesetogodišnjom tradicijom, zaplesali su Staru polku praćeni taktovima Roberta Krbavca na šurlama. Nakon njih je galižanska folklorna skupina Zajednice Talijana "Armando Capolichio" izvela pjesme i plesove. Rafaela Blažina i Adrijana Miletić sa Labinšćine kantale su formom na tanko i debelo narodnu kantu "Znaš ti mila". Nakon njih su doajeni istarskih smotri, članovi KUD-a "Rudar" iz Raše otplesali Labinski tanac praćeni na mehu i maloj sopeli svirkom Larija Viškovća i Đina Bučića Barilića.

Pjesmu "Ono mi lišće" zapjevali su Paula i Franko Kos i Bruno Matošić Balota. Rafaela Blažina se predstavila svirkom na šurle, a članovi KUD-a "Dvigrad" Kanfanar su izveli balun uz pratnju na mih Mihaela Glavaša. Josip Bepi Miletić je izveo svirku na dvojnice, a starinsku rašpu pod meh Čari Višković. Članovi FD "Cere" uz pratnju na velu i malu roženicu Kristijana Rudana i Gorana Starčića izveli su ceranski balun. Vilim Vojić, Dalen Načinović i Zoran Karlić predstavili su se pjesmom "Da bi s Ive oženi", a Adrijana Miletić zasvirala je starinski tanac pod meh. Taronjkanjem pod meh predstavili su se Serđo Mikuljan i Đino Bučić Barelić. Članovi KUD-a "Barban" uz pratnju na mihu Mihaela Glavaša izveli su ples Barbanski balon. Pjesmu "Rodila loza" izveli su Milan i Marija Kranjčić, gunjci iz Marušići "Kvartet Forteca" izveli su šaltin "Macul". Članovi KUD-a "Plesarin" iz Rovinja otplesali su staru polku uz pratnju Klaudie i Mladena Radolovića na roženicama. Zatim su Đordano Sirotić, Dorijana Legović, Katja Sirotić i Dijana Banko zapjevali "Pošla mala priko mora", a članovi KUD-a "Matko Laginja" iz Sv. Lovreča otplesali su mazurku uz pratnju na vijulinu, klarinu i bajsu Petra Njegovana i Darka Hrastovčaka.

Ženska vokalna skupina iz Lanišća "Jažulice" izvela je ćićski kanat (dvoglas tijesnih intervala) interpretirajući pjesmu "Što si zvizdo za gore delala". Kazimir Miro Šverko predstavio se svirkom na ćićsku tamburicu. Smotru su zatvorili folkloraši FD "Pazin" balunom središnje Istre uz pratnju na mih Marka Pernića.

**2.6. Datum: 12. rujna 2016. (ponedjeljak)**

1. Rubrika: Istra, stranica: 14., autor: N. O. R.

Opis događanja: Članak "Održan susret limenih glazbi" kratka je vijest o održanom susretu limenih glazbi Santa Eufemija Brass Festival u organizaciji članova Limene glazbe Rovinj. Koncert je održan na gradskom trgu u Rovinju četvrtu godinu za redom povodom dana Grada i okupio je veliki broj slušatelja koji su nakon nastupa četiri orkestra (orkestra iz Vižinade, "Sinčić" iz Kastva, domaćeg orkestra i orkestra "Maregize" iz Slovenije) zaplesali uz nastup dua Magnolia.

2. Rubrika: Kultura, stranica: 35., autor: N. O. R.

Opis događanja: Tradicionalni koncert učenika Glazbenog odjela Osnovne škole "Vladimir Nazor" iz Rovinja pod nazivom "Koncert učenika Glazbenog odjela" najava je koncerta koji će se održati u franjevačkom samostanu 12. rujna s početkom u 19.30 sati. Koncert nije popraćen novinskim člankom.

**2.7. Datum: 13. rujna 2016. (utorak)**

1. Rubrika: Kultura, stranica: 36., autor: Mirjan Rimanić

Opis događanja: Članak "Zabava uz pjesme o Blaženoj Djevici Mariji" izvještaj je o koncertima održanim u crkvi Sv. Petra i Pavla u Svetom Petru u Šumi i dvigradskoj bazilici Sv. Sofije, a u sklopu "Dvigrad festivala". Nastupili su Simone Sorini i ClaudiaViviani, koji su predstavili zanimljiv repertoar srednjovjekovne glazbe sastavljen pretežito od Marijanskih pjesama, napjeva posvećenih Blaženoj Djevici Mariji. Vokalno instrumentalna skupina „Šušanj“ izvodila je stare hrvatske napjeve iz Dalmacije, Zadarskog zaleđa i Bosne Hercegovine. U članku je i najava za završnicu spomenutoga Festivala od 16. rujna do 18. rujna 2016.

2. Rubrika: Mozaik, stranica: 39., autor: Mladen Radić

Opis događanja: "Ove pjesme su naše korijenje" je članak o solo koncertu etno kantautorice Dunje Knebl na premanturskoj placi, a u organizaciji udruge u kulturi Fenoliga (najavljivan više puta). Ovim su koncertom završile Koncertne večeri u Premanturi, a u organizaciji gore spomenute udruge. Knebl je izvela uz pomoć svog glasa i gitare skladbe Međimurja, Podravine, Primorja i Slavonije. Publiku je ispratila stihovima "Svako delo konec ima samo moja ljubav nema". Autor navodi: " Kod Dunje Knebl ta ljubav nije samo u stihovima već i u samim izvedbama i njenom životnom pristupu. Jednostavno se vidi da uživa u pjevanju, sviranju, istraživanju i prenošenju svojeg znanja, pa čak i netko kojem je možda etno glazba možda dosadna ili predaleka na njenom koncertu može, ako ništa drugo, nešto novo i zanimljivo doznati."[[3]](#footnote-3)

3. Rubrika: Istra, stranica: 12., autor: S. B.

Opis događanja: Članak "Sutra koncert, u petak ribarska fešta" je najava koncerta za 14. rujna 2016. u 21 sat na trgu ispred crkvice Sv. Antona u Vrsaru na kojoj će nastupiti porečki sastav "Blues Brajders" i izvoditi blues, jazz i rock. Za 17. rujna 2016. je najavljena ribarska fešta na vrsarskoj rivi, muzičko-zabavnog i folklornog sadržaja. Kako ovaj seminar prati događanja do 13. rujna 2016. ovi koncerti su izvan dosega praćenja.

Tablica 2. Popis skladatelja koji su izvođeni prema razdoblju kojem pripadaju

|  |  |  |  |  |  |  |
| --- | --- | --- | --- | --- | --- | --- |
|  | **Renesansa** | **Barok** | **Klasika** | **Romantizam** | **XX./XXI. stoljeće** | **Hrvatski****skladatelji** |
| 1. |  | Georg Friedrich Haendel | Wolfgang Amadeus Mozart | Giacomo Puccini | George Gershwin | Ferdo Livadić |
| 2. |  |  |  | Giuseppe Verdi | Duke Ellington |  |
| 3. |  |  |  | Petar Iljič Čajkovski | Charlie Parker |  |
| 4. |  |  |  | Gaetano Donizzeti | Dizzy Gillespie |  |
| 5. |  |  |  | Johann Strauss | Louis Armstrong |  |
| 6. |  |  |  |  | Ella Fitzgerald |  |
| 7. |  |  |  |  | John Coltrane |  |
| 8.9.10 |  |  |  |  | Wayne ShorterSonny RollinsMilles Davis |  |

Tablica 3. Sistematski prikaz rubrika u Glasu Istre gdje su zabilježena navedena događanja

|  |  |  |  |  |  |  |
| --- | --- | --- | --- | --- | --- | --- |
|  | Pula | Istra | Kultura | Mozaik | Vodič | Scena |
| Broj pojavljivanja | 2 | 4 | 7 | 4 | 1 | 1 |

**3. Zaključak**

Iz posljednje tablice vidljivo je da su u razdoblju od 7. 9.-13. 9. 2016. najizvođeniji bili jazz skladatelji XX./XXI. st. (10 skladatelja), zatim skladatelji romantizma (5 skladatelja), te sa po jednim predstavnikom skladatelji baroka, klasicizma i Hrvatski skladatelj. Prema presumpciji iznesenoj na početku rada, može se potvrditi kako se Hrvatski skladatelji gotovo i ne izvode, a u konkretnom razdoblju istarski se skladatelji nisu izvodili. Uzorak je mali pa se ne može generalizirati ali je znakovito i početna je teza potvrđena. (Tablica 2.).

Glas Istre kao najprodavanije lokalne dnevne novine u Istri malo prate glazbena događanja. Više je najava (11) nego izvještaja (8). Neka događanja su bila najavljivana i po nekoliko puta, što smatram da nije potrebno. Trebalo bi u obzir uzeti i činjenicu ima li Glas Istre dopisnika u pojedinom gradu. Međutim, na portalima www.pulainfo.hr i www.parentium.com/prva.asp nisam pronašla ni jedan glazbeni događaj u navedenom razdoblju koji nije popraćen od Glasa Istre.

Najviše je glazbenih događanja u rubrici Kultura (7), zatim Istra i Mozaik (4), Pula (2), a Scena i Vodič po 1. (Tablica 3. )

Prema Tablici 1. hipoteza da će više događanja biti vikendom se potvrdila. Naime, od sveukupno 19 članaka najava i izvještaja, 6 otpada na dane vikenda (subotu, 11. rujna i nedjelju, 12. rujna). Ovo ide u prilog činjenici da je rujan mjesec kada je ljetu kraj pa je zbog toga veći broj događanja vikendom.

Hipoteza da će biti najviše koncerata klasične glazbe nije se ispunila. Iznenadilo me da je bilo najviše događanja sa etno predznakom, dok je bio samo jedan koncert klasične glazbe. Jazz događanja je bilo najviše, ali samo je jedan popraćen. Temeljem njega je najviše skladatelja XX./XXI. st.

Kao najvažniji događaj u navedenom razdoblju izdvojila bih 51. smotru narodne glazbe i plesa Istre koja je održana u Buzetu 11. rujna 2016. I najava i izvještaj su iznimno detaljno predstavljeni. Sviralo se na velu i malu sopelu, roženice, plesalo balun uz pratnju miha, pjevao starinski kanat na tanko i debelo, sviralo na svirale, šurle, dvojnice, starinsku rašpu. Izvela se forma speljivanje, speljanje ili speljanje mlade neviste - zasebna melodija koju su nekada na velu i malu roženicu svirali sopci koji su pratili mladu nevjestu do "prid oltar". Izvedeni su specifični baluni Labinski tanac, ceranski balun i Barbanski balon, kao i specifičan ćićski kanat ili bugarenje i sopnja na ćićsku tamburicu.

Impozantna je brojka od 300 učesnika koji su pjevali, plesali i svirali na različitim tradicijskim glazbalima. U ovom mi je članku posebno zapela za oko činjenica da istočna i središnja Istra uz grad Pulu najviše njeguju domaći melos, dok su ostali dijelovi Istre predstavljeni manjim brojem izvođača. Sjeverozapadna Istra jedina nije bila predstavljena, a od većih istarskih gradova Poreč, Umag i Pazin nisu imali svoje predstavnike.

Koncert naše poznate etno glazbenice Dunje Knebl je najviše oglašavan, jer je jedanput i otkazan (razlog nije naveden).

Iz svih najava i izvještaja pronašla sam malo kritika autora - svega 3 pozitivne kritike. Negativnih kritika nije bilo. Autori članaka, osim članka o Smotri narodne glazbe o kojoj je prije bilo riječi najčešće spominju da je publika bila "brojna".

**Literatura**

1. Begić, Vanesa. U znaku arija iz talijanskih opera. *Glas Istre*. 7. 9. 2016.

2. Begić, Vanesa. Tristotinjak sudionika predstavit će folklorno bogatstvo Istre. *Glas Istre.*

8. 9. 2016.

3. Begić, Vanesa. Odnjegovani glas talentirane sopranistice za najljepše arije. *Glas Istre*. 9. 9. 2016.

4. Begić, Vanesa. Koncert polaznika tečaja solo pjevanja. *Glas Istre*. 10. 9. 2016.

5. B., S. Sutra koncert, u petak ribarska fešta. *Glas Istre*. 13. 9. 2016.

6. Čalić Šverko, Gordana. Velika fešta istrijanske izvorne narodne mužike. *Glas Istre*. 11. 9. 2016.

7. Galić, Cristian Bruno. Oleg Kireyev i Jazz band Pula u Poreču. *Glas Istre*. 9. 9. 2016.

8. Galić, Cristian Bruno. Koncert Dunje Knebl u Premanturi. *Glas Istre*. 10. 9. 2016.

9. Orlović Radić, Nina. Održan susret limenih glazbi. *Glas Istre*. 12. 9. 2016.

10. Orlović Radić, Nina. Koncert učenika Glazbenog odjela. *Glas Istre*. 12. 9. 2016.

11. R., G. Kante napuljskog kraljevstva. *Glas Istre*. 7. 9 2016.

12. R., G. Live jazz in Concert. *Glas Istre*. 9. 9. 2016.

13. R., G. Plesna večer na Portarati. *Glas Istre.* 8. 9. 2016.

14. Radić, Mladen. Grupa Vruja rasplesala raspoloženu publiku. *Glas Istre.* 7. 9. 2016.

15. Radić, Mladen. Ove pjesme su naše korijenje. *Glas Istre.*13. 9. 2016.

16. Radić, Mladen. St. Thomas Quintet oduševio publiku na premanturskoj placi. *Glas Istre*. 10. 9. 2016.

17. Rimanić, Mirjan. Zabava uz pjesme o Blaženoj Djevici Mariji. *Glas Istre.*13. 9. 2016.

18. V., E. Oleg Kireyev& Jazz Band Pula u Poreču. *Glas Istre.* 8. 9. 2016.

1. Begić, V: Odnjegovani glas talentirane sopranistice za najljepše arije. *Glas Istre*. 9. 9. 2016., str. 36. [↑](#footnote-ref-1)
2. Radić, M: St. Thomas Quintet oduševio publiku na premanturskoj placi. *Glas Istre.* 10. 9. 2016., str. 46. [↑](#footnote-ref-2)
3. Radić, M: Ove pjesme su naše korijenje. *Glas Istre.* 13. 9. 2016., str. 39. [↑](#footnote-ref-3)